
INTRODUCERE

 

 Istoria, particularităţile culturale, lingvistice, geografia, situaţia economică şi cea socială crează şi explică, totodată, marile diferenţe existente în organizarea administrativ-teritorială a statelor. Prin urmare, regiunea, ca realitate politică, administrativă, juridică, economică, geografică, adesea culturală şi istorică, trebuie examinată ţinând cont de structura fiecărui stat şi de dinamica evoluţiei instituţionale. Studiul de faţă şi-a propus acest lucru, fără a avea, însă, pretenţia de a fi o abordare exhaustivă a problematicii regionalizării.

Punctul de plecare l-a constituit definirea conceptului de regiune, lucru care a ridicat o serie de dificultăţi şi aceasta întrucât nu există încă o definiţie comună, "europeană" şi univocă a acestei noţiuni.

Analizând o hartă administrativă a Europei, constatăm că avem de-a face cu noţiuni distincte, precum: gewesten şi gemeenschappen în Belgia, amter în Danemarca, Länder în Germania, régions şi départements în Franţa, provincien în Olanda, distritos în Portugalia, communidades autonomas în Spania, nomoi în Grecia şi lista poate continua.

Denis de Rougemont arăta că regiunea ideală este alcătuită dintr-un grup de municipalităţi, iar dimensiunea sa depinde de sfera şi natura problemelor ce trebuie soluţionate; municipalităţile şi regiunile sunt locuri ideale de aplicare a democraţiei.

Regiunile trebuie să se fondeze pe principiul subsidiarităţii, fără să ameninţe statele-naţiune şi fără ca identităţile lor regionale să dea naştere la neo-naţionalism. Astfel înţelese, regiunile vor fi capabile să ofere minorităţilor un spaţiu pentru autoexprimare.

O definiţie "europeană" a conceptului de regiune cere, însă, timp. Comisia Europeană a abordat statistic şi birocratic această dificultate, considerând "regiuni" acele zone aproximativ egale de pe harta Europei. Pentru a împărţi teritoriul continentului, acest organism s-a folosit mult timp de Nomenclatorul Unităţilor Statistice Teritoriale (NUTS), dar ceea ce a rezultat nu s-a potrivit deloc cu entităţile regionale existente.

O a doua abordare, mai pragmatică, defineşte regiunile luând în calcul structura reală a fiecărui stat. Statele federale (Germania, Austria, Belgia şi Elveţia) sunt alcătuite din regiuni inseparabil legate de structura statală. Statele regionalizate ca Spania şi Italia, deşi nu se bazează pe un model federal, au şi ele regiuni bine definite.

În privinţa ţărilor scandinave, ele au o structură regională diferită, alcătuită din unităţi supramunicipale. În sfârşit, Franţa, Grecia, Irlanda, Portugalia şi Marea Britanie sunt împărţite pe regiuni care variază în funcţie de preferinţa lor pentru un model sau altul.

Acelaşi Denis de Rougemont afirma că "o regiune nu se defineşte, ea se recunoaşte"; astăzi, regiunile se recunosc între ele în sânul Adunării Regiunilor Europei şi sunt recunoscute de statele lor ca realităţi instituţionale şi parteneri politici.

Următoarele probleme analizate în acest studiu documentar sunt legate de tipologia regionalizării, contextul şi finalităţile acesteia, atitudinea statelor europene faţă de acest curent politic şi reprezentarea regiunilor la nivel comunitar.

O încercare de a justifica lucrarea de faţă pe importanţa subiectului ar fi un exerciţiu inutil. Este suficient, probabil, dacă ne amintim de Europa anului 1919, când rolul jucat de regiuni nu era pe deplin înţeles şi apreciat, iar graniţele multor state erau trasate în mod arbitrar, fără să se ţină cont de aspiraţiile minorităţilor. 

Această greşeală fundamentală s-a dovedit a fi una extrem de costisitoare, întrucât i-a oferit lui Adolf Hitler un pretext pentru campaniile militare menite să ajute minorităţile germane din statele vecine. Chiar de la acea vreme se intuise necesitatea unei Europe federale, astfel încât în 1944 delegaţi ai mişcărilor de rezistenţă din nouă ţări se întâlneau la Geneva pentru a întocmi un proiect de declaraţie în vederea adoptării unei structuri federale a Europei. Abia în 1980, însă, douăzeci de state semnau la Madrid o Convenţie a Consiliului Europei prin care regiunile erau autorizate să-şi extindă politicile dincolo de graniţele naţionale.

Toate aceste demersuri au culminat cu înfiinţarea, prin Tratatul de la Maastricht, a Comitetului Regiunilor, care a constituit un pas revoluţionar şi o victorie spectaculoasă pentru adepţii doctrinei politice a regionalismului.

 

REGIONALIZARE ŞI REGIUNI

 

 1. Definirea şi caracteristicile conceptului de "regionalizare"

 

Noţiunea de "regionalizare" este înţeleasă, de regulă, într-un sens restrâns, instituţional, în timp ce termenul de "regionalism" trimite la un curent politic sau ideologic.

În genere, regionalizarea presupune crearea unei noi structuri administrative (a unui nou nivel) în organizarea teritorială a statului; în ceea ce priveşte organizarea şi competenţele, noile instituţii diferă de cele locale şi se suprapun peste acestea din urmă.

Regionalismul, pe de altă parte, face referire la un ansamblu de caracteristici umane, culturale, lingvistice sau de altă natură ale unei colectivităţi umane rezidente pe un teritoriu căruia trebuie să i se recunoască o autonomie mai mult sau mai puţin largă.

Actuala tendinţă către regionalizare a determinat, însă, abandonarea definiţiilor clasice şi ea se manifestă chiar şi în ţările în care sunt păstrate instituţiile existente la fiecare nivel. Regionalizarea reprezintă, astfel, un nou mod de a înţelege sau de a percepe organizarea administrativ-teritorială a unui stat, mai precis, a nivelului intermediar, a funcţiilor şi finalităţilor acestuia.

Ca atare, este de preferat ca regionalizarea să fie definită pornindu-se de la noţiunea de regiune în sensul geografic al termenului, dar şi în sensul său economic.

În cadrul celor două discipline - geografia şi economia - regiunea face obiectul unor ample dezbateri teoretice, din care s-ar putea reţine următoarele:

· regiunea este un spaţiu intermediar, mai vast decât cel al relaţiilor locale şi mai mic decât cel naţional sau statal;

· regiunea se caracterizează şi prin anumite constante (valori sau caracteristici culturale, sociale, economice, religioase, lingvistice etc.);

· dezvoltarea activităţilor economice influenţează structura teritorială, creând o interdependenţă între nivele.

Prin urmare, regiunea ar putea fi definită ca fiind un nivel intermediar de organizare teritorială a raporturilor economice.

Regiunea în sens economic nu este o instituţie, ci un spaţiu urban, industrial şi politic deopotrivă, iar instituţiile publice au datoria de a participa la asigurarea unei funcţionări eficace a acestui spaţiu.

De aceea, valorificarea potenţialului regional, economic şi uman nu implică neapărat necesitatea creării unui nivel intermediar suplimentar în structura teritorială a statului.

Regionalizarea produce anumite schimbări în cadrul instituţiilor teritoriale ale nivelului intermediar, iar aceste schimbări pot îmbrăca forme variate, cu sau fără apariţia unui nou nivel teritorial.

Argumentele formulate în favoarea regionalizării au fost următoarele: 

· regiunea nu pune în pericol unitatea statului; 

· regionalizarea este un mijloc de prevenire a conflictelor, favorizând exprimarea minorităţilor, a limbilor şi a culturilor minoritare (o centralizare excesivă sau o regionalizare prea tardivă ori prost dirijată ar permite dezvoltarea mişcărilor separatiste, care degenerează de multe ori în mişcări teroriste); 

· regiunea este o entitate descentralizată, constituind una dintre marile mize ale secolului XXI: ea continuă acţiunea care a aparţinut la început acelor structuri tradiţionale ale autoguvernării, prea mici pentru anumite sarcini, acţiune însoţită de un raport de subsidiaritate;

· fără o structură regională adevărată, nivelul local nu ar avea mijloacele de a fi un veritabil interlocutor al autorităţii centrale (autonomia locală poate, aşadar, ascunde o centralizare de fapt);

· regiunea este un factor esenţial în promovarea şi dezvoltarea economiei, acestea din urmă ducând la creşterea numărului de locuri de muncă;

· cooperarea transfrontalieră, pentru a-şi produce efectele, are nevoie de existenţa regiunilor înzestrate cu atribuţii autonome;

· regionalizarea este, adesea, o dovadă de încredere în sine a statului.

Obiecţiile împotriva regionalizării s-au referit, în primul rând, la faptul că aceasta implică mari costuri. Pe de altă parte, regiunea înseamnă birocraţie în plus, întrucât vocaţia ei este aceea de a constitui un serviciu suplimentar (subsidiar comunelor) acordat cetăţeanului.

Tot un argument împotriva regionalizării este şi faptul că într-un stat mic şi cu o populaţie numeroasă, regiunile pot lipsi. Această obiecţie se referă doar la statele foarte mici, omogene din punct de vedere cultural şi cu o continuitate teritorială; este vorba de Andora, Lichtenstein, San Marino şi eventual Luxemburg, dintre statele membre ale Uniunii Europene, şi de Monaco, Islanda şi Malta, dintre ţările candidate.

Regiunile pun în discuţie unitatea naţională, dar, pe de altă parte, putem spune că şi o centralizare excesivă duce la periclitarea unităţii naţionale, prin favorizarea apariţiei revendicărilor extremiste.

Regiunile pot afecta autonomia comunelor. Nu este, însă, mai puţin adevărat că şi statul diminuează autonomia locală (descentralizarea) prin intermediul reprezentantului său în teritoriu (de exemplu, prefectul). Regiunea poate juca acelaşi rol, mai ales atunci când are anumite atribuţii, aşa cum se întâmplă în statele federale şi în regiunile cu statut special. De aici şi necesitatea reafirmării obligaţiei regiunii de a proteja şi respecta autonomia locală, principiul subsidiarităţii trebuind să stea la temelia relaţiilor dintre regiuni şi comune.

 

2. Tipologia regionalizării

2.1 Regionalizare fără crearea unui nou nivel regional

Această situaţie este cel mai des întâlnită la nivel european, în statele unitare şi în cele federale şi ea presupune adaptarea instituţiilor existente la cerinţele regionalizării.

Exemplul tipic este acela al Marii Britanii, care a creat o uniune încorporată prin reunirea sub aceeaşi Coroană a patru ţări - Anglia, Scoţia, Ţara Galilor şi Irlanda de Nord (exceptând regiunile speciale ale anumitor insule).

Regionalismul de această factură se manifestă atât în cultură, cât şi în organizarea administrativă, iar în Scoţia şi în sistemul juridic, ale cărui instituţii fundamentale nu sunt guvernate de common law. Anglia, în schimb, nu a fost niciodată privită ca o regiune, iar împărţirea ei în entităţi administrative nu a constituit decât premisa pentru activitatea diferitelor ministere.

În aprilie 1994 au fost înfiinţate birourile guvernamentale pentru regiuni (Gouvernment Office for the Regions - GOR), care includ serviciile regionale aparţinând ministerelor mediului, transporturilor, comerţului şi industriei, reunite sub conducerea unui director regional. Birourile regionale trebuie să coopereze cu populaţiile locale; ele sunt interlocutorii autorităţilor locale, dar directorii lor nu răspund decât în faţa Ministerului Mediului şi a altor miniştri de la care provin programele puse în practică de serviciile regionale.

În ceea ce priveşte Scoţia, Ţara Galilor şi Irlanda de Nord, de fiecare regiune răspunde un ministru, membru al Cabinetului şi care activează sub controlul comitetului permanent al Camerei Comunelor, alcătuit din deputaţii regiunii respective.

În aceste trei regiuni, competenţele legislative nu sunt aceleaşi, cel mai important fiind Ministerul pentru Scoţia (Scottish Office). Acest sistem este ambivalent: pe de o parte, el asigură participarea regiunii în cauză la puterea politică, iar aceste ministere sunt reprezentanţii intereselor regiunii în sânul guvernului şi parlamentului; pe de altă parte, aceste ministere sunt obligate să aplice politica generală a guvernului în regiune.

Suedia este un stat unitar, în care administraţia locală este organizată pe două nivele: comuna şi comitatul. La nivelul comitatului coexistă şi cooperează o colectivitate locală şi o administraţie de stat, aflată sub autoritatea unui guvernator. Poziţia comitatului este oarecum ambiguă, dar putem considera că, în plan instituţional, această entitate este orientată mai degrabă spre exprimarea intereselor regionale. Cea mai radicală reformă avea în vedere reducerea numărului comitatelor de la 24 la un număr între 6 şi 12 şi instituirea în fiecare regiune astfel constituită a unei administraţii de stat şi a unei colectivităţi locale înzestrate cu un consilier ales. Această reformă ar face ca Suedia să treacă în rândul ţărilor caracterizate de descentralizarea regională.

În Germania, regionalizarea presupune cooperarea între colectivităţile locale din Landuri, această cooperare constituind uneori fundamentul unei regionalizări interne. Nu este vorba de districtele regionale (Regierungsbezirke) care există în 8 din cele 16 Landuri şi care formează un nivel intermediar al administraţiei de stat, ci de acele sindicate regionale, expresie a solidarităţii istorice şi care exercită atribuţii în domeniul culturii regionale, al sănătăţii şi serviciilor sociale.

În Elveţia, regionalizarea a dus la dezvoltarea cooperării între cantoane. Aici există un regionalism inerent identităţii cantonale, care se alimentează din diversitatea geografică, lingvistică şi religioasă a Elveţiei.

Cu toate acestea, imperativele amenajării teritoriului şi dezvoltarea economică duc astăzi la noi alianţe,atât la nivel cantonal, cât şi intercantonal.

 

2.2 Descentralizarea regională

Descentralizarea regională desemnează crearea unei noi colectivităţi locale la nivelul regiunii.

Regionalizarea capătă o expresie instituţională specifică, bazată pe aplicarea la nivelul regiunii a regimului general al colectivităţilor locale. Regiunea nu are un statut juridic superior sau o natură diferită de aceea a colectivităţilor locale existente, dar ea se defineşte printr-un cadru geografic mai larg şi printr-o vocaţie esenţialmente economică; ea se înscrie în ordinea constituţională a unui stat unitar.

Franţa este la ora actuală singurul stat care corespunde acestui tip de regionalism. Circumscripţiile actuale din regiunile franceze sunt rezultatul politicii de amenajare a teritoriului şi au caracter pur funcţional. În Franţa, ideile federaliste sau regionaliste nu au avut niciodată o mare influenţă, prima instituţie regională modernă fiind prefectul.

Din punct de vedere juridic, regiunile sunt astăzi colectivităţi teritoriale cu statut asemănător comunelor şi departamentelor, dar existenţa lor nu este garantată prin Constituţie. În schimb, principiul liberei administraţii a colectivităţilor teritoriale le este aplicabil, dar acesta nu le conferă putere de reglementare. În practică, faţă de comune şi departamente, competenţa normativă a regiunii este mult mai limitată şi regiunile nu-şi pot aroga dreptul de tutelă asupra colectivităţilor locale din teritoriul lor.

Concepţia franceză privind unitatea Republicii nu se opune luării în calcul a particularităţilor locale; statutul Corsicii din 1991 era al unei colectivităţi teritoriale sui generis, cu instituţii diferite şi competenţe mai largi decât acelea ale regiunilor.

În Portugalia, vechile districte inspirate după modelul napoleonian şi-au pierdut statutul de colectivităţi locale, iar legea-cadru din 1991 fixa dispoziţiile generale privind crearea regiunilor administrative care vor fi gestionate de o adunare alcătuită din reprezentanţi ai comunelor şi membri aleşi în mod direct de cetăţeni. Regiunile vor avea competenţe administrative cu vocaţie economică, culturală sau relativă la mediu, pentru exercitarea cărora vor fi înzestrate cu putere de reglementare.

În Polonia, regionalizarea ar însemna o reducere a numărului de voievodate, care vor fi afiliate centrelor urbane regionale sau marilor oraşe. Reforma regională nu a avut încă loc în Polonia.

În Slovacia, în schimb, se pregăteşte instituirea a şapte regiuni, care vor avea statutul colectivităţilor locale.

Anumite state au creat regiuni administrative fără descentralizare, doar din nevoia unei planificări regionale sau a amenajării teritoriului. Este cazul Greciei, situaţia actuală a Portugaliei şi cazul Franţei din 1972. Regiunile administrative din Anglia, recent dotate cu birouri guvernamentale pentru regiuni, sunt şi ele un exemplu.

 

2.3 Regionalizarea politică (regionalismul instituţional)

Spania este reprezentativă pentru acest tip de regionalizare; ea s-a inspirat din Constituţia Italiei, dar, în Italia, regionalismul instituţional era rezultatul unui proiect politic naţional. Regionalizarea politică a Spaniei, aşa cum apare în Constituţia din 1978, a fost motivată, înainte de toate, de necesitatea repunerii în drepturi a regiunilor "istorice", drepturi care le-au fost recunoscute de a II-a Republică, dar suprimate de regimul franchist. Regionalizarea instituţională reflectă relaţiile complexe dintre naţiunea spaniolă, "patria comună şi indivizibilă a tuturor spaniolilor", şi "dreptul la autonomie al naţionalităţilor şi regiunilor care o compun" (art.2 din Constituţia de la 1978).

Cele şaptesprezece comunităţi autonome dispun de autonomie politică, în măsura în care statutele lor constitutive au stabilit modul de organizare şi competenţele acestora (în limitele definite de Constituţie) şi în măsura în care ele exercită o putere legislativă în limitele atribuţiilor lor.

Autonomia regională nu are aceeaşi natură ca autonomia administrativă recunoscută colectivităţilor locale; puterea legislativă şi cea administrativă care aparţin comunităţilor autonome conferă acestora o "autonomie de natură politică".

Sistemul regional spaniol nu este omogen, comunităţile autonome diferenţiindu-se în funcţie de experienţele lor istorice, de identităţile lor culturale, de aspiraţiile lor, precum şi de nivelul lor de dezvoltare şi coeziune socială.

În mod analog, în Italia, autonomia regională nu are aceleaşi caracteristici ca autonomia locală; regiunile îşi stabilesc statutul, care trebuie aprobat de Parlament, şi exercită o putere legislativă în materia competenţelor lor.

Subzistă, totuşi, o eterogenitate datorată existenţei regiunilor cu statut special, ale căror competenţe şi putere legislativă sunt mai extinse. Regiunile italiene nu răspund, însă, aspiraţiilor regionaliste, exceptând regiunile cu statut special din nord, în care există minorităţi lingvistice.

Regionalizarea politică apare sub diferite forme şi în alte state. Autonomia Corsicii, stabilită prin legea din 13 mai 1991, subliniază particularităţile insulei şi îi atribuie competenţe mai largi decât acelea ale regiunilor, exceptând puterea legislativă.

În Belgia, legile lingvistice din 1962-1963 au deschis procesul de reformă a statului. Ideea de autonomie culturală se impunea şi, de aceea, Constituţia a suferit patru revizuiri, instituindu-se progresiv cele trei comunităţi, cele trei regiuni şi cele patru comunităţi lingvistice.

Constituiţia Belgiei permite instituţiilor comunităţii flamande şi celor aparţinând comunităţii franceze să exercite competenţele regiunii flamande şi ale regiunii wallone. Această absorbţie de competenţe regionale de către instituţiile comunitare a fost aplicată în 1980 pentru instituţiile flamande. De atunci încoace, există un Consiliu flamand şi un Guvern unic pentru nordul ţării; în sud, în schimb, a fost menţinut dualismul comunităţii franceze şi cel al regiunii wallone, ambele înzestrate cu instituţii proprii.

 

2.4 Federalism şi regionalizare

Există tendinţa de a opune statul federal statului-naţiune, acesta din urmă fiind asimilat statului unitar. Federalismul ar fi, astfel, un mijloc de recunoaştere a particularităţilor regionale, fie că sunt de natură culturală, lingvistică sau de altă factură, întrucât le acordă o largă autonomie politică.

Or, federalismul şi regionalismul desemnează realităţi politice diferite. Statul federal derivă dintr-o uniune de state şi fiecare dintre aceste state constituie o entitate politică, care nu este în mod necesar omogenă, aşa cum ne arată exemplul Prusiei din Imperiul German şi din timpul Republicii de la Weimar şi exemplul statelor din cadrul S.U.A. şi al provinciilor canadiene.

Constituţia federală este cea care stabileşte competenţele şi locul entităţilor federate în instituţiile statului, asigurându-le, totodată, autonomia politică. În plus, istoria statelor federale arată că formarea lor a fost tot un mod de integrare naţională; aceste state sunt ele însele state-naţiuni, aşa cum reiese din exemplele Elveţiei, Statelor Unite sau Germaniei.

Pe de altă parte, nu există stat multinaţional pe care federalismul să-l ferească de tensiunile care-i ameninţă existenţa. U.R.S.S., Iugoslavia, Cehoslovacia nu s-au destrămat pentru că federalismul lor era artificial, ci au rezistat pentru că puterea comunistă masca gradul slab de integrare naţională pe care se baza statul.

Federalismul şi regionalizarea sunt două tipuri de organizare instituţională, care pot intra în combinaţii diferite, în funcţie de tradiţia şi condiţiile particulare din fiecare ţară.

Este posibil ca într-un stat federal să existe regionalism instituţional. Naşterea unităţilor federate autonome este un fenomen care se regăseşte atât în Belgia, cât şi în alte ţări europene, autonomia de care dispun fiind necesară pentru exprimarea identităţii lor culturale, lingvistice, religioase sau a particularităţilor socio-economice (Spania, Elveţia).

În statul regional, ca şi în cel federal, regionalismul reflectă caracterul slab al integrării naţionale, iar regionalizarea politică poate duce la federalism, aşa cum s-a întâmplat în Belgia şi cum se poate întâmpla în Spania şi Italia.

În plan instituţional, regionalismul se diferenţiază net de federalism. Întâi de toate, regionalismul are un caracter asimetric, întrucât el rezultă din recunoaşterea anumitor particularităţi, în timp ce în statul federal, supuşii federaţiei sunt egali. Exemplele date arată că, acolo unde regionalizarea politică întâlneşte federalismul, apar dificultăţi, iar soluţiile nu pot fi decât hibride.

Pe de altă parte, statul federal se caracterizează, întâi de toate, prin faptul că atributele etatiste sunt împărţite între două nivele şi prin aceea că statele federate participă, printr-o formă sau alta, la exerciţiul competenţelor statale la scară federală. Regiunile politice, în schimb, nu sunt colectivităţi statale, nu au putere constituantă şi nu participă la exerciţiul competenţelor statale la scară federală.

Coeziunea şi unitatea ansamblului sunt garantate de Constituţia federală, din care decurg competenţele statului federal şi ale statelor componente şi care prevede procedurile de reglementare a conflictelor.

Independenţa colectivităţilor federate trebuie cel puţin să existe, iar pentru exerciţiul competenţelor statale, aceste entităţi nu ar trebui să fie dependente de statul central.

Centralizarea nu este, însă, exclusă de federalism: putem spune că federaţia este mai mult sau mai puţin centralizată, în funcţie de competenţele exclusive ale statelor federate, care pot fi mai mult sau mai puţin importante. Competenţele legislative ale regiunilor politice sunt, însă, întotdeauna subordonate legiuitorului naţional sau cel puţin sunt susceptibile de a fi astfel.

Amestecul federalismului cu celelalte forme de regionalizare dă naştere la structuri complexe. Înainte de toate, nu există cazuri în care statele federate să coincidă cu descentralizarea regională. Chiar dacă regionalizarea politică poate afecta structurile statului federal, nu se întâmplă acelaşi lucru cu descentralizarea regională, atunci când ea nu este o formă de autonomie politică.

În schimb, în statele federale moderne, care au avut de-a face cu un proces de descentralizare politică, scopurile descentralizării regionale pot fi atinse prin competenţele administrative exercitate de statele federate. Evoluţia care a avut loc la nivelul funcţiilor statului se reflectă, în mod firesc, şi la nivelul statelor federate.

În al doilea rând, statele federale pot avea de-a face cu diverse forme de regionalizare administrativă. Elveţia constituie un exemplu de regionalizare cu caracter intercantonal, atunci când trebuie să se rezolve anumite probleme economice.

 

3. Contextul regionalizării

Aşa cum am văzut, federalismul nu este o formă de regionalizare; el răspunde întotdeauna unor finalităţi politice. Statul federal este rezultatul unei uniuni politice şi exercită acele competenţe care promovează interesul comun al membrilor săi.

Totuşi, cu timpul, statul federal nu a încetat să-şi extindă sfera competenţelor în detrimentul entităţilor federate, reducând rolul statelor membre la expresia unei simple regionalizări; acest lucru a fost şi este posibil prin absorbţia, de către legiuitorul federal, a competenţelor legislative din mai toate materiile.

Dacă federalismul are întotdeauna o finalitate politică, regionalizarea comportă, în cadrul aceluiaşi stat, orientări diferite: una politică, una legată de particularităţile etnice sau culturale, o finalitate economică şi una relativă la modificarea structurilor statale.

Regionalizarea concepută de Constituţia Italiei din 1947 corespundea unui proiect politic, care îşi avea originea într-o teorie etatistă elaborată în sânul Partidului Popular, după primul Război Mondial şi reluată de democraţia creştină, după cel de-al doilea Război Mondial. În această concepţie, statul trebuia să se bazeze pe entităţi intermediare, regiunile devenind astfel o extensie naturală a autonomiilor locale şi un factor de pluralism împotriva autoritarismului şi centralismului.

La rândul său, regionalizarea franceză, deşi concepută într-o manieră diferită, se supunea şi ea unor finalităţi politice. Proiectul gaullist, respins prin referendumul din 1969, îşi propunea reînnoirea elitelor locale pe care se sprijinea puterea centrală, în timp ce reforma din 1972 avea drept obiectiv integrarea acestora în proiectul de modernizare urmărit de stat. O nouă reformă din 1982 făcea din descentralizare un mijloc de democratizare a instituţiilor, iar regionalizarea consta în aplicarea principiilor descentralizării la nivelul regiunii.

În Spania, regionalizarea este legată de apariţia statului democratic, prin opoziţie cu statul centralizator şi autoritar din perioada franchistă.

În anumite cazuri, regionalizarea trebuie să răspundă nevoii de autonomie politică, la baza căreia stau particularităţile etnice, lingvistice şi culturale ale unei populaţii. Este vorba, aşadar, de o regionalizare politică animată de o logică a diferenţierii, care, în situaţii extreme, poate duce la separatism.

Drept urmare, în Spania, recunoaşterea specificului lingvistic şi cultural din fiecare regiune istorică justifică refuzul comunităţilor autonome de a fi înglobate într-un regim comun tuturor regiunilor.

În Italia, această logică nu priveşte decât regiunile din nord: Val d'Aosta, Trentino Alto - Adige şi Friuli - Veneţia, iar în Franţa, doar regiunea Corsicii. În Marea Britanie, sentimentul naţional exacerbat din Scoţia şi Ţara Galilor contrastează cu absenţa totală a acestuia din Anglia.

Finalitatea economică este prezentă în aproape toate formele de regionalizare, în special în acelea care nu implică formarea unui nou nivel administrativ sau înfiinţarea de noi instituţii.

Dinamica economiei globale este condiţionată, în mare parte, de eficacitatea sistemelor economice regionale, iar acest lucru a făcut ca, în unele state (Olanda, Franţa), regionalizarea să aibă drept scop adaptarea instituţiilor locale existente la nevoile dezvoltării economice.

În Suedia, perspectiva viitoarei adeziuni la Uniunea Europeană a pus problema modificării hărţii comitatelor, regionalizarea fiind dorită în special în zonele din sudul ţării, care vor să-şi dezvolte relaţiile cu regiunile frontaliere ale ţărilor vecine.

În alte state (Italia, Spania), în schimb, finalitatea economică a jucat un rol minim în procesul regionalizării.

În sfârşit, regionalizarea are adesea drept scop modernizarea structurilor administrative. În Franţa, bunăoară, departamentul coexistă cu regiunea, iar în Suedia organizarea teritoriului în comitate nu mai era suficientă, astfel încât agenţiile administrative naţionale au adoptat şi alte forme de împărţire regională.

Regionalizarea, fie că a fost instituită din motive politice, economice, din raţiuni etnice sau doar pentru o mai bună funcţionare a structurilor administrative statale, a întâmpinat o serie de piedici. Înainte de toate, exista teama că regionalizarea ar afecta unitatea statului, apoi, grija că statul va fi lipsit de mijloacele de a-şi pune politica în practică şi, în sfârşit, colectivităţile locale nu doreau să-şi vadă ştirbită autonomia, prin crearea acestui nivel intermediar.

Aceste trei temeri nu au dus, însă, la un eşec la regionalizării, ci, mai degrabă, au dat naştere unor dispoziţii destinate fie să garanteze unitatea statului, fie să protejeze autonomia colectivităţilor locale existente.

Cu toate acestea, însă, teama pentru unitatea statului a împiedicat formarea marilor regiuni. Astfel, dacă Rhenania de Nord - Westfalia cu 17 milioane de locuitori nu pune în pericol unitatea Germaniei, în Belgia, entităţile lingvistice şi economice, care au alimentat opoziţia dintre francofonii walloni şi flamanzi, au zdruncinat unitatea ţării.

În Spania, regimul comunităţilor autonome se distinge de federalism, întrucât aceste entităţi nu sunt înzestrate cu atribute care să le permită să devină state. În Italia, formarea celor trei mari regiuni, aşa cum a fost propusă de Liga Nordului, ar constitui, fără îndoială, o ameninţare la adresa unităţii naţionale. Totuşi, riscul separatismului nu mai este atât de serios când regionalizarea este în beneficiul regiunilor mai slabe în plan economic.

În Europa centrală şi de est, preocuparea pentru unitatea ţării este prezentă în discuţiile ce poartă asupra regionalizării, iar proiectele care prevăd un număr redus de regiuni mari au puţine şanse să fie acceptate. 

În ţările în care s-au înfiinţat instituţii regionale, unitatea statului este, de regulă, garantată prin Constituţie. Astfel, Constituţia Spaniei înscrie regionalismul într-un cadru unitar: Legea fundamentală proclamă "unitatea indisolubilă a naţiunii spaniole, patria comună şi indivizibilă a tuturor spaniolilor" (art.2) şi interzice crearea de federaţii între comunităţile autonome, ale căror convenţii de cooperare sunt supuse autorizării de către Cortesurile generale (art.145). Jurisprudenţa Tribunalului Constituţional a amintit că autonomia nu înseamnă posibilitatea de a acţiona de o aşa manieră încât să vatăme interesele naţiei sau alte interese generale distincte de cele ale comunităţii autonome şi că solidaritatea reprezintă corolarul autonomiei recunoscute de Constituţie.

Belgia este, se pare, singura ţară a cărei Constituţie nu conţine nici o dispoziţie relativă la unitatea statului; ea prevede doar o procedură de reglementare a conflictelor de interese (art.143), care se adaugă controlului exercitat de Curtea de Arbitraj.

Pe de altă parte, chiar dacă unitatea statului nu este pusă în pericol, puterea centrală dispune de toate mijloacele de aplicare a politicii sale. În Franţa, bunăoară, combinarea descentralizării cu desconcentrarea permite guvernării să se bazeze pe propria administraţie teritorială; la acestea se adaugă şi legile prin care se conferă anumite puteri statului.

Desconcentrarea există şi în Spania şi în Italia, dar administraţiile teritoriale subordonate puterii centrale sunt aici mai puţin dezvoltate, spre deosebire de Franţa, unde ale sunt plasate sub autoritatea prefecţilor de regiune şi de departament.

În Germania, executarea legilor federale de către Landuri este garantată de dispoziţii constituţionale (art.84 şi art.85), Legea fundamentală dând federaţiei posibilitatea să creeze administraţii direct supuse autorităţii guvernului federal (art.87).

În sfârşit, autonomia recunoscută colectivităţilor locale limitează adeseori importanţa regionalizării. Din această perspectivă, în Portugalia, Constituţia prevede că formarea regiunilor continentale este condiţionată de votul favorabil al majorităţii populaţiei din regiune (art.256). Comunele se tem însă că înfiinţarea regiunilor va reduce rolul lor în administraţia ţării.

În Olanda, reforma care trebuia să instituie regiunile metropolitane a fost blocată de opoziţia populaţiei comunelor din Amsterdam şi Rotterdam.

În Suedia, unde comunele au competenţe şi resurse financiare foarte importante, este posibil ca regionalizarea să aibă loc pe baza cooperării dintre comunele aceleiaşi regiuni.

În Franţa, departamentele au fost ostile creării regiunilor şi, în această privinţă, reforma din 1982 şi cele care au urmat au confirmat rolul departamentelor în sistemul administrativ francez.

 

4. Consecinţele regionalizării

Consecinţele regionalizării se răsfrâng, pe de-o parte, asupra raporturilor dintre regiuni şi stat şi dintre regiunile înseşi, iar pe de altă parte, asupra raporturilor dintre autonomia colectivităţilor locale şi regiuni.

Sub acest aspect, se restrânge sfera de cercetare, întrucât nu pot fi luate în considerare decât situaţiile în care regiunile au fost efectiv create, ca instituţii noi, în sistemul politico-administrativ.

O comparaţie între urmările regionalizării şi cele ale federalismului ar permite o mai bună înţelegere a caracteristicilor regionalizării şi ale federalismului şi, în acelaşi timp, a ceea ce este comun acestor două sisteme care trebuie să conjuge unitatea şi autonomia, oricare ar fi raportul dintre cele două elemente.

 

4.1 Raporturile dintre stat şi regiuni şi raporturile dintre regiuni

Ne vom concentra aici atât asupra procedurilor şi metodelor de coordonare şi cooperare, cât şi asupra acelor aspecte care interesează finanţele publice. În practică, nu s-a trasat o linie de demarcaţie între coordonare şi cooperare. Cooperarea presupune obiective comune părţilor care cooperează; ea include şi excede totodată simpla coordonare. Coordonarea implică un minimum de cooperare. În fapt, în toate sistemele administrative moderne, coordonarea şi cooperarea sunt doar două manifestări ale evoluţiei generale a relaţiilor interguvernamentale. Deşi, în genere, se preferă o repartizare clară a competenţelor, care să garanteze mai bine autonomia colectivităţilor teritoriale şi responsabilitatea autorităţilor publice în faţa cetăţenilor, complexitatea marilor domenii de politică publică produce adesea efecte inverse, exercitarea unei competenţe legale implicând şi intervenţia altor autorităţi sau colectivităţi publice.

Relaţiile dintre stat şi regiuni sau raporturile dintre regiuni se pot reduce la trei tipuri esenţiale: cooperarea instituţională sau deliberativă, cooperarea contractuală şi integrarea.

Cooperarea instituţională recurge la anumite forme convenţionale, dar ea se distinge de cea contractuală prin faptul că stabileşte forme permanente de cooperare. Cooperarea instituţională este caracteristică sistemelor federale, fiind un aspect al "federalismului co-operativ". Într-o anumită măsură, ea corespunde uneia din "legile" federalismului, conform căreia statele membre participă la orientarea politică a statului federal, dar, sub un alt aspect, cooperarea subliniază tendinţa spre centralizare.

În Germania, în timp ce Bundesrat-ul, alcătuit din reprezentanţii guvernelor din Landuri, garantează participarea acestora la legislaţia federală, funcţionarea sistemului administrativ german depăşeşte dualitatea administraţie federală - administraţia Landurilor, recurgând la numeroase instanţe interguvernamentale de coordonare, de armonizare şi chiar de formulare a politicilor care unesc miniştrii competenţi ai Federaţiei şi ai Landurilor.

O formă specială de cooperare între Federaţie şi Landuri este prevăzută de Legea fundamentală: "scopurile comune" Federaţiei şi Landurilor (Gemeinschaftsaufgaben) fac posibile cofinanţarea şi planificarea în comun şi sunt cuprinse într-o lege federală sau într-o convenţie dintre Federaţie şi Landuri. Materiile care fac obiectul scopurilor comune sunt de competenţa Landurilor, dar Federaţia, întrucât participă la finanţare (în proporţie de 50%) şi la planificare, exercită şi ea o influenţă asupra acestor materii.

Cooperarea instituţională nu exclude recursul la cooperarea contractuală; din combinarea acestor două forme de cooperare rezultă un mod de decizie complex, care impune Cancelarului să ştie până unde poate merge în raporturile cu Landurile, Curtea Constituţională federală fiind sesizată în caz de conflict.

În plus, Landurile încheie între ele tratate pentru exercitarea anumitor competenţe: acestea pot fi în materia amenajării teritoriului, pentru stabilirea graniţelor dintre Landuri sau pentru exploatarea reţelelor de televiziune.

Sistemul federal elveţian este extrem de diferit faţă de cel german: cantoanele participă la legislaţia federală printr-o adunare - Consiliul statelor - ai cărei membri sunt aleşi prin sufragiu direct. Domeniul legislaţiei federale nu a încetat să se extindă, iar federalismul elveţian este numit astăzi "federalism de executare", ceea ce înseamnă că esenţialul legislaţiei este concentrat la nivel federal, dar executarea legii aparţine, de regulă, cantoanelor.

Şi cantoanele practică acordurile intercantonale (concordate), în conformitate cu prevederile Constituţiei federale. Dar, în timp ce în practica germană tratatele se încheie între două sau mai multe Landuri, cantoanele practică acordurile negociate şi semnate între cele 26 de cantoane şi semi-cantoane. Aceste concordate reprezintă o alternativă la centralizarea federativă a anumitor materii.

În Belgia, o lege specială, modificată de reformele instituţionale din 8 august 1980, stipula acordurile ca formă de cooperare între stat, comunităţi şi regiuni, o parte dintre acestea fiind obligatorii.

Vom înţelege mai bine caracteristicile relaţiilor interguvernamentale din aceste ţări, dacă vom face o comparaţie cu statele în care întâlnim un regionalism instituţional. Înainte de toate, trebuie subliniat că nu există o participare a regiunilor la puterea legislativă naţională şi nici la cea executivă.

În Spania, alcătuirea Senatului nu echivalează cu o reprezentare a comunităţilor autonome, întrucât cele patru cincimi din senatori sunt aleşi la nivelul provinciilor, iar guvernul este format pe o bază pur naţională. În schimb, adunările comunităţilor autonome pot exercita, în anumite condiţii, iniţiativa legislativă.

Începând din 1983, au loc aşa-numitele "conferinţe sectoriale" (conferencias sectoriales) instituite prin lege pentru asigurarea cooperării între stat şi comunităţile autonome; aceste conferinţe pot adopta convenţii, care, odată semnate, obligă părţile.

Pe lângă aceasta, guvernul central şi comunităţile autonome încheie convenţii bilaterale privind investiţiile în anumite domenii, prin care se stabilesc etapele operaţiunii şi împărţirea tranşelor de finanţare.

În sfârşit, comunităţile autonome pot încheia între ele acorduri privind administrarea serviciilor publice proprii, în cazurile, condiţiile şi termenii prevăzuţi de statutele lor.

În Portugalia, există forme de cooperare instituţională doar în beneficiul regiunilor insulare, nu şi în acela al regiunilor administrative prevăzute de Constituţie, dar neformate încă.

În Italia, situaţia este caracterizată de distincţia regiuni cu statut ordinar - regiuni cu statut special. Chiar dacă mai mult de 85% din bugetul regiunilor ordinare provine de la stat, regiunile cu statut special au competenţe mai întinse şi dispun de resurse proprii semnificative, care le permit o cooperare cu statul, pe o bază mult mai echilibrată.

O aplicare mai sistematică a cooperării contractuale între stat şi regiuni a avut loc în Franţa; existenţa colectivităţilor teritoriale, cărora li s-a recunoscut o competenţă generală, a creat în sânul sistemului administrativ francez nevoia de noi instrumente de cooperare şi coordonare.

În Olanda, alt stat unitar, dar în care regionalizarea nu a dat naştere la noi instituţii, tehnica contractuală este tot mai des aplicată. Guvernul încheie el însuşi convenţii cu primele patru oraşe mari ale ţării, pentru celelalte optsprezece oraşe delegând Uniunea provinciilor flamande să negocieze şi să semneze convenţiile.

În Marea Britanie funcţionează ministerele regionale pentru Scoţia, Ţara Galilor şi Irlanda de Nord, plasate sub autoritatea unui ministru membru al Cabinetului şi controlate de comisiile parlamentare care reunesc deputaţii acestor regiuni. Aceste ministere regionale pun, într-un mod special, problema raporturilor dintre stat şi regiune, întrucât ele sunt totodată ramură a puterii centrale şi organizaţie proprie regiunii.

În ţările unde nu au fost create instituţii regionale sau administraţii descentralizate la nivel regional, nu se pune problema raporturilor dintre regiune şi stat, dar raporturile la nivel local dintre colectivităţile locale şi serviciile desconcentrate ale statului au importanţa lor.

 

4.2 Autonomia locală în raport cu regiunile

Regionalizarea produce efecte diferite asupra autonomiei colectivităţilor locale şi în funcţie de aceste efecte apare sau nu un nou nivel guvernamental. Când regionalizarea se realizează prin redefinirea funcţiilor instituţiilor locale sau prin cooperarea între comune, ea nu reduce autonomia acestor colectivităţi, ci, din contră, o consolidează în raport cu puterea centrală.

Vom analiza succesiv situaţia colectivităţilor locale infraregionale în cadrul regionalizării din statul unitar, apoi în cadrul regionalizării politice şi, în cele din urmă, în cadrul statelor federale. În analizarea consecinţelor regionalizării asupra autonomiei locale trebuie să se ţină seama de trei variabile şi anume: dependenţa statutară a colectivităţilor locale, dependenţa lor funcţională şi dependenţa financiară.

A. Colectivităţile locale infraregionale şi regionalizarea în statul unitar

Cazul tipic este acela al Franţei, la care s-ar putea adăuga acela al Portugaliei, deşi în aceste state regionalizarea este încă ipotetică pe teritoriul lor continental. Atât în Franţa, cât şi în Portugalia, regiunile sunt "colectivităţi administrativ-locale" în sensul constituţional al termenului, adică nu au o natură juridică diferită de aceea a comunelor. În Franţa, regiunile au fost create prin lege, în conformitate cu Legea fundamentală, dar existenţa lor nu este de natură constituţională, spre deosebire de departamente şi comune, în timp ce în Portugalia regiunile administrative sunt prevăzute de Constituţie, dar crearea lor este subordonată voinţei legiuitorului. Autonomia locală (sau principiul liberei administraţii a colectivităţilor locale) este recunoscută şi protejată de Legea fundamentală.

În cadrul acestui model nu există o dependenţă statutară a colectivităţilor infraregionale, întrucât instituţiile şi competenţele acestor colectivităţi sunt determinate de legea naţională, fiind incluse aici şi modificările teritoriale. Cert este că nici regiunea franceză, nici regiunea administrativă portugheză nu exercită o competenţă statutară faţă de celelalte colectivităţi locale: departamentul şi comuna în Franţa, municipios şi freguesias în Portugalia. În plus, controalele asupra colectivităţilor locale ( controlul de legalitate, controlul financiar) sunt exercitate de stat şi nu de regiune, prin intermediul prefectului, în Franţa şi al guvernatorului civil al districtului, în Portugalia, precum şi prin jurisdicţii competente, în anumite cazuri însuşi guvernul sau un ministru.

Protecţia autonomiei colectivităţilor locale infraregionale se realizează în cele două ţări prin mijloace diferite. În Portugalia, o parte a membrilor adunării regionale vor fi aleşi de colegiul consilierilor municipali ai comunelor din regiune, pe când ceilalţi membri vor fi aleşi prin sufragiu direct.

Constituţia prevede că regiunile administrative, care vor avea drept misiune susţinerea şi coordonarea comunelor, vor trebui să respecte autonomia acestora.

În Franţa, colectivităţile locale nu dispun de putere de legiferare, în afara cazurilor în care aceasta este expres prevăzută de lege. De aici şi importanţa negocierilor dintre regiuni, pe de-o parte, şi departamente sau comune, pe de altă parte. În plus, finanţele comunelor şi departamentelor sunt independente de finanţele regionale.

De o manieră mai generală, în statele unitare Constituţia conţine dispoziţii destinate să instituie colectivităţi locale, să garanteze autonomia acestora şi să stabilească controlul exercitat de stat. În statele unitare fără instituţii regionale, controlul asupra colectivităţilor locale este întotdeauna exercitat de stat sau de reprezentantul local; este cazul Suediei, al Ungariei şi al Poloniei.

B. Colectivităţile infraregionale şi regionalizarea politică

Regionalizarea politică implică, în toate cazurile (Spania, Italia, Belgia) şi cu privire la colectivităţile locale, o împărţire a competenţelor între stat şi regiune. Constituţia arată, de regulă, care sunt colectivităţile locale şi garantează, totodată, autonomia acestora.

În Spania există o dependenţă statutară parţială a colectivităţilor locale faţă de regiuni, dependenţă care rezultă din împărţirea competenţelor normative şi din repartizarea puterilor de control. Legiuitorul naţional fixează bazele regimului local, reglementează finanţele locale şi regimul bunurilor. Comunităţile autonome exercită, în schimb, o putere legislativă subordonată, fiind competente, în egală măsură, să hotărască asupra creării sau desfiinţării comunelor ori asupra modificării limitelor teritoriale ale acestora.

Portugalia a instituit un regim asemănător în regiunile insulare; acestea pot să reglementeze regimul colectivităţilor locale şi să exercite tutela asupra acestora.

În Italia, situaţia este asemănătoare, controlul asupra colectivităţilor locale împărţindu-se între stat şi regiune; controlul asupra actelor este exercitat de un organism al regiunii, abilitat printr-o lege a Republicii (art.130 din Constituţie), în timp ce controlul asupra organelor elective aparţine statului.

În ciuda transformării Belgiei în stat federal, organizarea comunală şi aceea a provinciilor rămân în competenţa legiuitorului naţional. În genere, competenţele regionale, bazate pe o putere legislativă şi pe mijloace financiare importante, creează o anumită dependenţă funcţională şi financiară a colectivităţilor locale faţă de regiune.

C. Colectivităţile locale şi statul federal

Situaţia statelor federate se distinge nu doar de descentralizarea regională, ci şi de regionalizarea politică. Statutul colectivităţilor locale intră în competenţa statelor federate, în conformitate cu dispoziţiile constituţionale. Constituţia federală nu se pronunţă cu necesitate asupra existenţei autonomiei colectivităţilor locale: Constituţia Elveţiei tace în această privinţă, ca şi Constituţia SUA şi aceea a Canadei.

Legea fundamentală germană recunoaşte şi garantează, în termeni generali, principiul liberei administraţii (Selbstverwaltung) a colectivităţilor locale, înţelegând prin acesta şi principiul autonomiei financiare (art.28) şi fixează principiile sistemului financiar al acestora (art.106.5 - 8). Constituţia federală a Austriei este mai detaliată şi conţine, din punct de vedere material, o veritabilă "lege-cadru" asupra regimului colectivităţilor locale.

În statele federale, colectivităţile locale sunt dependente statutar, funcţional şi financiar de statul federat; dreptul federal (când Legea fundamentală conţine dispoziţii relative la colectivităţile locale) apare ca un scut împotriva autorităţii statului federat, deşi colectivităţile locale nu au relaţii directe cu administraţia federală.

Entităţile federate depind şi ele funcţional şi financiar de legiuitorul federal, în măsura în care acesta poate determina programele care implică participarea colectivităţilor locale (de exemplu, în domeniul politicilor sociale) şi atâta vreme cât are un cuvânt de spus în privinţa bugetelor locale.

Contrar unei idei admise, dacă federalismul favorizează indiscutabil diversitatea instituţională la nivelul colectivităţilor locale, el nu favorizează descentralizarea. De altfel, în sânul aceleiaşi federaţii pot exista uşoare diferenţe între gradele de autonomie reală a colectivităţilor locale. Autonomia colectivităţilor locale este uneori mai mare în statele unitare decât în cele federale, aşa cum se întâmplă în Suedia sau Danemarca.

